Ge Beibele e bolela ka moya wa Modimo e le “diatla,” “menwana” goba “mohemo,” e bontšha gore moya o mokgethwa ga se motho. (Ekisodo 15:8, 10) Diatla tša motho yo a nago le bokgoni bja go šoma ka diatla di ka se kgone go šoma ntle le monagano le mmele wa gagwe; ka mo go swanago, moya o mokgethwa wa Modimo o šoma kamoo a o hlahlago ka gona. (Luka 11:13) Le gona Beibele e bapiša moya wa Modimo le meetse e bile e o tswalanya le dilo tše bjalo ka tumelo le tsebo. Dilo tše ka moka di bontšha gabotse gore moya o mokgethwa ga se motho.—Jesaya 44:3; Ditiro 6:5; 2 Bakorinthe 6:6. 9 Akanya kamoo Nehemia a ka bago a ile a ikwa ka gona ge a be a eya Jerusalema. Motse o be o bonagala o sa šireletšega mola Bajuda ba gabo ba be ba nyemile moko kudu. Manaba a tšwago dinageng dišele a ile a tšhošetša Bajuda gore ba nyeme moko gomme ba tlogele go aga lefsa merako ya Jerusalema. Na Nehemia le yena o ile a dumelela gore boemo bjoo bo mo nyemiše moko? Aowa! Ka go swana le Asa, Moshe le bahlanka ba bangwe ba botegago ba Jehofa, Nehemia o be a šetše a thomile go ithekga ka Jehofa ka thapelo. Le nakong ye o ile a dira sona seo. Jehofa o ile a arabela ge Nehemia a kgopela thušo boemong bjo go bego go bonagala go se bonolo gore Bajuda ba fenye. Modimo o ile a diriša ‘matla a gagwe a magolo’ le ‘seatla sa gagwe se matla’ go matlafatša Bajuda. (Bala Nehemia 1:10; 2:17-20; 6:9.) Na o a dumela gore Jehofa o diriša ‘matla a gagwe a magolo’ le ‘seatla sa gagwe se matla’ go matlafatša bahlanka ba gagwe lehono?